Fjallabyggð gerir alvarlegar athugasemdir við drög að nýrri reglugerð um öryggismál í jarðgöngum sem er í vinnslu hjá samgönguráðuneyti. Það sé ekki boðlegt að gerðar séu mismiklar öryggiskröfur eftir aldri jarðganga og þá sé hvergi minnst á farsímasamband í göngum.
Núgildandi reglugerð um öryggismál gildir um öll jarðgöngin fern á hringveginum, en einnig önnur göng sem eru lengri en þúsund metrar og umferðarþungi er hvað mestur. Ný reglugerð nær yfir öll jarðgöng lengri en 500 metrar. Göngin eru þó flokkuð í þrennt eftir aldri og umferðarþunga og mismunandi öryggiskröfur gerðar fyrir hvern flokk. Þessa flokkun gagnrýna bæjaryfirvöld í Fjallabyggð, en þar eru flest jarðgöng í einu sveitarfélagi hér á landi. Elías Pétursson, bæjarstjóri í Fjallabyggð, segir að aldur ganga eigi ekki að skipta máli þegar umferðaröryggi sé annars vegar.
Drög að nýrri reglugerð eru í samráðsgátt stjórnvalda og þar taka Samband íslenskra sveitarfélaga og Samgöngufélagið meðal annars undir með Fjallabyggð. Sveitarfélagið hefur barist sérstaklega fyrir góðum fjarskiptum í öllum jarðgöngum og Elías segist því hafa búist við ákvæðum um það í nýrri reglugerð. Svo sé hins vegar ekki.
Bæjastjórinn í Fjallabyggð segir að í öll jarðgöng sem eru lengri en fimm hundruð metrar eigi að setja þá tækni sem mögulegt er. Hann gagnrýnir að í drögum að nýrri reglugerð um öryggismál séu gerðar mismiklar kröfur eftir aldri jarðganga.